
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	                      Bucureşti, 1.11.2006

                      Nr.  Pl.x – 736/2006
	                                                                           Bucureşti, 10.05.2006

                                                                           Nr.  Pl.x – 289/2006


RAPORT

           asupra propunerii  legislative pentru modificarea Ordonanţei de Guvern nr. 2/2001 privind regimul juridic al contravenţiilor
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă pentru modificarea Ordonanţei de Guvern nr. 2/2001 privind regimul juridic al contravenţiilor, trimisă cu adresa  Pl.x 736 din       11 octombrie 2006, înregistrată sub nr. 31/1176 din 12 octombrie 2006.    

Potrivit prevederilor art. 75 din Constituţia României, republicată, şi ale art.92 alin. (9) pct.1 , din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a respins prezenta propunere legislativă, în şedinţa din 5 octombrie 2006.

Consiliul Legislativ a avizat favorabil iniţiativa legislativă, cu unele observaţii şi propuneri, conform avizului nr. 683 din 10 mai 2006.

Consiliul Superior al Magistraturii a avizat negativ propunerea legislativă conform avizului transmis cu adresa nr. 541/L/6527 din 12 mai 2006.

Guvernul, prin punctul său de vedere, transmis prin adresa nr. 1607 din 22 mai 2006, nu susţine adoptarea acestei iniţiative legislative. 

Comisia pentru administraţie publică, amenajarea teritoriului şi echilibru ecologic a avizat favorabil iniţiativa legislativă, conform avizului             nr. 26/1187 din 31 octombrie 2006.
Propunerea legislativă supusă dezbaterii are ca obiect de reglementare  modificarea Ordonanţei Guvernului nr.2/2001 privind regimul juridic al contravenţiilor, aprobată cu modificări şi completări prin Legea nr.180/2002, cu modificările şi completările ulterioare, în sensul abrogării art. 2 alin. (4) din O.G nr.2/2001. dar şi modificarea art.16 alin. (1) în vederea reglementării posibilităţii achitării în termen de 48 de ore  a jumătate din minimul amenzii prevăzute de lege, eliminându-se precizarea din text care permite aceasta numai dacă actul normativ de stabilire a contravenţiilor „ prevede o astfel de posibilitate” . 

În conformitate cu prevederile art. 61 din Regulamentul Camerei Deputaţilor, republicat, membrii comisiei au examinat propunerea legislativă susmenţionată, în şedinţa din 1 noiembrie 2006. La lucrările comisiei au participat, în calitate de invitaţi, din partea Ministerului Justiţiei doamna Katalin Barbara Kibedi – secretar de stat şi doamna Voleta Belegante - consilier.

 În urma examinării iniţiativei legislative şi a opiniilor exprimate de către membrii Comisie şi de către invitaţi, precum şi a punctului de vedere al Guvernului s-a constatat că propunerea iniţiatorilor, prin care se urmăreşte abrogarea art. 2 alin. (4) din Ordonanţa Guvernului nr. 2/2001, nu poate fi acceptată întrucât ar echivala cu acceptarea soluţiei potrivit căreia „domeniile de activitate” în care consiliile locale ale sectoarelor municipiului Bucureşti pot stabili şi sancţiona contravenţii „ ar urma să fie limitate la cele prevăzute la alin. (3) al art. 2  din actul normativ de referinţă. De asemenea s-a apreciat că nu pot fi acceptate nici modificările art. 16 alin. (1) şi art. 28 alin. (1) întrucât reglementarea actuală asigură posibilitatea recunoaşterii dreptului contravenientului de a achita în termen de 48 de ore, jumătate din minimul amenzii prevăzute de actul normativ de stabilire a contravenţiilor, „ în funcţie de pericolul social al faptei, de modul şi mijloacele de săvârşire a acesteia, de scopul urmărit sau de urmarea produsă.”  
Din numărul total de 26 membri ai Comisiei juridice, de disciplină şi imunităţi au participat 14 deputaţi.
Faţă de considerentele menţionate mai sus membrii comisiei au hotărât, cu unanimitate de voturi, să propună plenului Camerei Deputaţilor respingerea propunerii legislative pentru modificarea Ordonanţei de Guvern nr. 2/2001 privind regimul juridic al contravenţiilor.
În raport cu obiectul şi conţinutul său, iniţiativa legislativă face parte din categoria legilor ordinare. 

                   PREŞEDINTE,                                                              SECRETAR,

                    Sergiu Andon                                                               George Băeşu

         Consilier,

Nicoleta Segărceanu

